મુંબઇઃ અભિનેત્રી પ્રત્યૂષા બેનર્જીની આત્મહત્યા પછી પ્રથમ વખત તેના બોયફ્રેન્ડ રાહુલ રાજે પોલીસને નિવેદન આપ્યું છે. રાહુલે આ મામલે જણાવ્યું કે જ્યારે તે કાલે સાંજે સાડાચાર વાગે ઘરે પહોંચ્યો. ત્યારે બેડરૂમ બંધ હતો. બેડરૂમની એક ચાવી તેની પાસે અને એક ચાવી પ્રત્યુષા પાસે રહેતી હતી. રાહુલને જણાવ્યું કે તે અંદરના બેડરૂમમાં ગયો તો ત્યાં પ્રત્યૂષા પંખા પર લટકેલી હાલતમાં હતી. હું ખૂબ જ ડરી ગયો. મેં પડોશીઓની મદદથી પ્રત્યૂષાને ઉતારી અને અમે તેને નજીકની હોસ્પિટલ કોકિલાબેનમાં લઇ ગયા. અમને એવું હતું કે તે બચી જશે. તેણે વધુમાં જણાવ્યું કે હું ખૂબ જ ડરી ગયો હતો અને પ્રત્યૂષાના આવા પગલાથી હેરાન પણ થઇ ગયો હતો. તેના કારણે જ મેં પોલીસને જાણકારી આપી ન હતી. તપાસ દરમ્યાન કોકિલાબેન હોસ્પિટલના ડોક્ટરે જણાવ્યું કે પ્રત્યૂષા મૃત્યુ પામી ચૂકી છે. ત્યાર બાદ મેં પ્રત્યૂષાના પરિવારજનો અને કેટલાક મિત્રોને તે અંગેની જાણકારી આપી હતી. જ્યારે પોલીસને જાણકારી હોસ્પિટલ દ્વારા જ આપવામાં આવી હતી.